**ЈУ НАРОДНА БИБЛИОТЕКА ,,ЊЕГОШ” НИКШИЋ**

**ПРОГРАМ РАДА ЈАВНЕ УСТАНОВЕ**

**НАРОДНА БИБЛИОТЕКА ,,ЊЕГОШ” НИКШИЋ**

**ЗА 2024. ГОДИНУ**

**НИКШИЋ, ДЕЦЕМБАР 2023. ГОДИНЕ**

**САДРЖАЈ**

УВОД………………………………………………….........…………………………………1

ОДЈЕЉЕЊЕ ЗА ИЗДАВАЧКУ, КУЛТУРНО-ОБРАЗОВНУ И ИНФОРМАТИВНУ ДЈЕЛАТНОСТ..........………………………………………………………………………....4

ОДЈЕЉЕЊЕ ЗА ОДРАСЛЕ…………………......………………………………………….11

ОДЈЕЉЕЊЕ ЗА ДЈЕЦУ………………………………….....………………………………15

ОДЈЕЉЕЊЕ ЗА ОБРАДУ БИБЛИОТЕЧКОГ МАТЕРИЈАЛА........……………………..19

ФИНАНСИЈСКИ ПЛАН РАДА ЗА 2024. ГОДИНУ………………………………...…..22

ЗАКЉУЧАК.……………………………………………………….......……………………23

На основу члана 24 став 1 алинеја 6 Статута Јавне установе Народна библиотека „Његош“ Никшић, на који је Скупштина општине дала сагласност рјешењем број: 01‑030-75 од 27. априла 2016. године, директорица Јавне установе Народна библиотека „Његош“ Никшић, п р е д л а ж е

***ПРОГРАМ РАДА***

***ЈАВНЕ УСТАНОВЕ НАРОДНА БИБЛИОТЕКА „ЊЕГОШ“ НИКШИЋ***

***ЗА 2024. ГОДИНУ***

**УВОД**

Програм рада ЈУ Народнa библиотеке ,,Његош” за 2024. годину заснива се на теорији да су библиотеке храмови знања и резултат најраније човјекове потребе за заштитом, чувањем и преношењем онога што је корисно као мисао или као идеја, са прошлих генерација на будуће. Дакле, библиотеке морамо сматрати важним елементом укупног комуникационог процеса, који омогућава системско чување од заборава свега онога што је резултат човјекове мисаоне активности. Књига као форма развијала се хиљадама година, мијењала свој облик (од глинених и воштаних таблица, преко свитака, до папира и електронских публикација), али је потреба за њеним чувањем постојала одувијек, што свједочи о томе да је настанак и развој библиотека у директној вези са развојем цивилизације.

Подразумијевајући да је смисао постојања библиотека напредак заједнице у образовном, научном и културном смислу, свој рад у 2024. години ћемо заснивати на томе да као савремена библиотечка заједница постанемо активна снага друштва, која промовише вриједности везане за књигу, знање, и која доприноси развоју друштвено пожељних квалификација и вјештина. Најшире дефинисана улога библиотеке – да повезује људе и забиљежено знање – директно зависи од стратегијских циљева које себи овим планом постављамо, у домену образовања, информисања и културног развоја наших корисника. Стога ће кључни појмови овог Програма бити образовање, знање и иновативност, а резултат његове примјене општа културно-образовна добробит.

Свој рад ћемо организовати у односу на улогу савремених библиотека, која се односи на потребу да се иде у корак са друштвеним и технолошким промјенама, с обзиром на то да како се људско друштво мијењало и развијало, тако се усложњавала и улога библиотека, па су оне од првобитних задатака прикупљања и чувања временом градиле нове системе организовања грађе, каталогизације и класификације, као и комуникације са читаоцима, ширећи дијапазон својих услуга. Под утицајем развоја технологије народне библиотеке су дошле до нових приступа учењу и поучавању корисника и зато ће пред Библиотеком ,,Његош” бити задатак у којем мора промишљати о већој улози библиотеке у образовању, па ће се у вези са тим наставити сарадња са школама, факултетима, институтима, фондацијама и другим библиотекама, а такође ће се инсистирати на бољој технолошкој и техничкој опремљености која ће корисницима олакшати пут до потребне информације, нарочито када су у питању осјетљиве категорије становништва.

Програм представља различите сегменте библиотечког пословања, али и информише јавност о дјеловању наше институције као културно-образовне установе, која јача позицију библиотекара у друштву и промовише културу као темељ друштвене заједнице.

Програм обухвата рад по одјељењима (Издавачка, културно-образовна и информативна дјелатност, Одјељење за обраду књига, Одјељење за одрасле, Одјељење за дјецу и Служба за заједничке послове – финансијски план за 2024. годину), а рад свих одјељења Библиотеке ,,Његош” заснива се на:

- Темељним вриједностима – обезбјеђивање једнакости у приступу изворима знања, ефикасно пружање услуга, кооперација и заштита интелектуалних слобода;

- Приступу и очувању библиотечког фонда у одговарајућим условима до реконструкције управне зграде;

- Изградњи библиотечког фонда библиотеке, која ће се темељити на континуираној ревизији и набавци;

- Промоцији читања, знања и коришћења библиотечких услуга;

- Унапређењу и развоју библиотечког фонда и библиотечких услуга;

- Развоју библиотечког особља у складу са потребама библиотеке за 21. вијек (перманентно образовање кадра, јасна политика стручног усавршавања и образовања кадрова);

- Унапређењу издавачке, културно-информативне и медијске дјелатности;

- Пројектима – иновативни, креативни, национални, регионални;

Циљеви Програма усклађени су са дугорочним циљевима плана развоја и као такви усмјерени су на промоцију важности народних библиотека у изградњи друштва знања, али и на промјену схватања позиције библиотека у академској заједници и у широј јавности. Све шира, хетерогена корисничка популација свакако ће утицати на то да друштвена улога библиотеке у будућности постане још комплекснија.

**КУЛТУРНО – ОБРАЗОВНА, ИНФОРМАТИВНА И ИЗДАВАЧКА ДЈЕЛАТНОСТ НАРОДНЕ БИБЛИОТЕКЕ ,,ЊЕГОШ“ НИКШИЋ**

Програмски концепт Културно˗образовне, информативне и издавачке дјелатности у 2024. години реализоваће се кроз континуирани рад на организацији догађаја који осим локалног имају и национални карактер и значај, с обзиром на културно-образовни карактер садржаја који промовишу. Рад Културно˗образовне, информативне и издавачке дјелатности ће се обављати у склопу редовних активности ЈУ Народна библиотека ,,Његош” и уз кориштење њених кадровских и материјалних потенцијала.

Културно˗образовна, информативна и издавачка дјелатност Библиотеке базирана је на ширењу културне, стручне, образовне и научне мисли и свој програм у 2024. години темељи на:

• припремању и издавању публикација умјетничког, стручног и научног карактера;

• промоцији публикација издатих у Библиотеци;

• организовању књижевних смотри;

• организовању ауторских и књижевних вечери, стручних предавања, трибина;

• организовању тематских и пригодних изложби;

• организовању посебних програма поводом обиљежавања значајних међународних датума;

• организовању програма поводом обиљежавања значајних годишњица, јубилеја и омажа;

• организовању промоција филмова уз примарну релацију књижевности и филма;

• промовисању младих и талентованих аутора чије стваралаштво испуњава вриједносне критеријуме;

• промовисању литературе са фокусом на завичајну, историјску, културну и научну прошлост;

• осмишљавању бројних библиотечких акција;

• сарадњи са другим културно˗образовним институцијама, државним органима и невладиним сектором;

• сарадњи са медијима,

• раду на пројектима.

Програмски концепт 2024. године обиљежиће низ културно-образовних манифестација, међу којима су три вишедневне, на којима се презентују значајни радови и резултати истраживања о актуелним феноменима из књижевности, образовања, науке и умјетности, те окупљају писци, пјесници, умјетници, универзитетски професори и други појединци, који у овим областима постижу резултате, а долазе из Црне Горе, региона и Европе: III ,,Карневал романа” (вријеме реализације: мај 2024. године), IV Јесењи сајам књига ,,Андерва боок“ (вријеме реализације: септембар 2024. године) и XXVII Никшићки књижевни сурети (вријеме реализације: децембар 2024. године):

- Манифестација ,,Карневал романа” је постала регионално позната манифестација, која је посвећена појму карневализације у умјетности и појму инвертоване слике свијета која се налази у основи карневализоване и фантастичне књижевности и која кроз необичан концепт освјетљава књижевност из аспекта који повезује елементе сценографије са мотивима из дјела о којима се говори и која се промовишу. У оквиру ове књижевне манифестације интернационалног карактера, која повезује књижевност са сценографијом, покретом, ликовном и сценском умјетношћу и која окупља значајне ствараоце, Библиотека ће уприличити програм који се састоји из два сегмента. Поред сегмента намијењеног одраслима, у којем је заступљен културно-образовни садржај (кроз промоције дјела која садрже елементе карневализоване, гротескне или фантастичне књижевности, као и кроз трибине и предавања универзитетских професора који се баве овом облашћу), Карневал ће уприличити и догађаје за дјецу у оквиру којих ће се у раду са вајарима, луткарима и писцима учити креативном изражавању својих имресија о прочитаним дјелима (радионица ,,Алиса у земљи чуда”, програм ,,Књижевност под маскама”, игроказ ,,Застани, уз осмијех тај, на тренутак се маскирај“), као и дјечије изложбе инспирисане књижевним дјелима (,,Пипи Дуга чарапа“, ,,Доживљаји Тома Сојера“, „Бескрајна прича”), те изложбе књига, сликовница и приручника посвећених едукацији, игри и креативности.

- Јесењи сајам ,,Андерва боок“ је постао традиционална манифестација која ће и ове године ставити акценат на актуелне и друштвено важне теме, као и на изавачку дјелатност, кроз низ промоција, предавања, презентација, ауторских и књижевних вечери, округлих столова и трибина. Библиотека почетак јесени у оквиру Септембарских дана културе овом манифестацијом симболички везује за књигу, са чим у вези ћемо угостити различите црногорске и регионалне издаваче и бавити се темама као што су будућност књиге, међукултурална сарадња, књижевно преводилаштво, развијање правих вриједности код дјеце и младих, положај особа са инвалидитетом, питања унапређења положаја рањивих категорија у друштву, улога књижевности и других умјетности у развоју критичког мишљења, развој друштва знања и слично. Већ успостављена сарадња са представницима из области културе и образовања из иностранства (Француске, Португалије и Пољске) ове године биће употпуњена и сарадњом са другим државама у виду гостовања страних писаца и представника страних издавача, чиме ћемо наставити свој рад на унапређењу међукултуралних односа и међународној сарадњи у области културе.

- Манифестација ,,Никшићки књижевни сурети“ ће наставити давно започету традицију популарисања националне и регионалне књижевности, као и подстицање стваралаштва кроз конкурс који награђује три најбоље необјављене збирке пјесама, а о којима одлучује стручни жири у чијем саставу се налазе истакнути професори и пјесници. Садржај Сусрета је подијељен на сегмент за одрасле и сегмент за дјецу и састоји се од промоција, предавања и презентација дјела оних писаца, пјесника и књижевних критичара из Црне Горе и региона, који су остварили значајне резултате и који су препознати на књижевној сцени, о чему свједоче и награде које су освојили, а које су препорука за одабир гостију.

Програмски концепт 2024. године, поред вишедневних манифестација, обиљежиће и значајне библиотечке акције, које се већ традиционално реализују и наилазе на запажено добре реакције корисника, као што су ,,Blind Date with a Book”, Квиз ,,Пусти бригу, узми књигу”, ,,Библиокрос”, затим низ креативно-едукативних радионица за дјецу и одрасле које ће се и у 2024. години организовати у Одјељењу за одрасле и у Одјељењу за дјецу (литерарне, читалачке, реторичке, ликовне, филмске, радионице фотографије, медијске писмености, радионице намијењене ОСИ, радионице страних језика и слично). У фокусу ће такође бити догађаји намијењени родно-сензитивним гласовима, женском писму и положају жена, као и њиховој интеграцији у културни живот, с посебним освртом на жене са инвалидитетом и на видљивост Ромкиња. С тим у вези обиљежићемо значајне датуме с циљем скретања пажње јавности на могућност унапређења њиховог положаја кроз друштвени активизам, различите едукативне тренинге и програме. Иако ћемо се у програмској схеми бавити поменутом проблематиком током цијеле године, у првој недјељи марта отпочећемо са реализацијом више увезаних активности на тему женског писма, а које ћемо реализовати у сарадњи са другим институцијама и невладиним сектором.

Новину у програму за младе, када су у питању библиотечке акције, представићемо кроз концепт ,,Књижевно одрастање ‒ од дјечије књижевности до књижевности за младе“, ,,Читалачка бајка” и ,,Поп култура, друштвене мреже и млади“, које ћемо реализовати у сарадњи са институцијама образовања. Спровешћемо и нове библиотечке акције са циљем популаризовања књиге, као што су ,,Књигу на дар, осјети чар“, ,,Мјесец даривања књиге и бесплатног учлањења“ и ,,Читалачки изазов”. На пољу едукације и промоције културне баштине планирамо учешће у оквиру пројекта Дани европске културне баштине, а разноврстан програм обогатићемо и предавањима која говоре о очувању, традицији и баштињењу исламске културе, али и предавањима посвећеним queer књижевности, те оним догађајима и пројектима у сарадњи са институцијама културе, образовања и науке којима ћемо обиљежити значајне јубилеје, афирмисати и популарисати како савремену црногорску, регионалну и европску књижевност, тако и одржавати књижевне вечери, предавања и трибине током којих ћемо се бавити поетиком наших и свјетских писаца и пјесника, чије дјело је обиљежило прошле књижевне епохе. Новину представља и пројекат који ћемо реализовати у сарадњи са Одсјеком за црногорски језик и јужнословенске књижевности Филолошког факултета УЦГ - „Црногорска књижевност кроз вјекове” у којем ћемо популарисати књижевно дјело црногорских аутора из различитих књижевних епоха (Петра II Петровића Његоша, Марка Миљанова, Стефана Митрова Љубише, Михаила Лалића, Миодрага Булатовића, Александра Леса Ивановића, Вита Николића, Мирка Ковача, Борислава Пекића и других) кроз циклус трибина, у којимa ће учествовати студенти, чиме ћемо дати допринос развоју културе младих. Такође, у сарадњи са другим одсјецима ћемо организовати сличне циклусе трибина, у којима ће студенти говорити на тему развоја страних књижевности кроз епохе и књижевне правце.

Наставићемо да његујемо сарадњу са сродним институцијама културе и науке, институцијама васпитно˗образовног карактера, уз логистичку подршку Оснивача, Министарства културе Црне Горе и Министарства просвјете и науке Црне Горе, те са цивилним сектором, институцијама које промовишу културу мањинских народа, страним представништвима, институтима, фондацијама, као и са НВО сектором. Такође, настојаћемо да кроз заједничке пројекте наставимо сарадњу са Универзитетом Црне Горе, нарочито са факултетима који су у Никшићу. Кроз различите циклусе трибина и предавања у сарадњи са Филолошким и Филозофским факултетом унаприједићемо положај младих, дати им јавни простор да говоре на различите научне, образовне, културне и друштвене теме, док ћемо у сарадњи са страним амбасадама, институтима за стране језике и конзуларним представништвима организовати донације литературе на страном језику, као и гостовања страних писаца и професора.

Издавачка дјелатност Библиотеке „Његош” подразумијева историографију, публицистику, мемоарску литературу, поезију, белетристику, фототипије и репринте актуелних издања. Едиције издавачке дјелатности ,,Културно насљеђе“ и ,,Поесис“, које имају традицију дугу двадесет седам година, препознате су по профилираном избору наслова, по активитету којим доприносе ширењу читалачке публике, афирмацији писане ријечи, те истраживању и чувању од заборава рукописне и старе штампане грађе и њихових фрагмената. Нова едиција ,,Сигнум” је покренута са намјером објављивања публикација из области науке о књижевности и науке о језику, па ћемо издавачку дјелатност ЈУ Народна библиотека ,,Његош” додатно обогатити новим сазнањима еминентних научника из области језика и књижевности. У плану за 2024. годину је и покретање нове едиције у оквиру које ће излазити пјесничка и прозна дјела за дјецу, што ће утицати на богаћење умјетнички квалитетног садржаја намијењеног најмлађима. Посебну пажњу ћемо посветити афирмацији рада младих стваралаца са простора Општине Никшић, а рад са најмлађима у циљу развијања стваралачких активности наставићемо у Клубу малих-великих писаца, са жељом да промовишемо праве вриједности и објавимо дјечије радове у форми треће књиге коју ћемо заједно са младим писцима представити 2024. године. Рад младих, са посебним акцентом на осјетљиве категорије друштва, афирмисаћемо и кроз друге стваралачке процесе чији су резултат како умјетнички, тако и неумјетнички текстови које ћемо објављивати у форми часописа, збирки стрипова, брошура и слично, а циљ нам је да дјеци и младима пружимо могућност да учествују у стваралачком процесу који ћемо подржати, стручно пратити и учинити доступним јавности у виду публикације која је резултат стваралачког пута. У циљу обухватнијег увида у издавачку дјелатност наше установе, у 2024. години је планирана израда каталога издања, који ће бити илустрован фотографијама и кратким приказом сваке објављене књиге. Још једна новина у издавачкој дјелатности Библиотеке биће припрема дијела тиража изабраних публикација на Брајевом писму и у аудио форми, што ћемо спровести у сарадњи са Савезом слијепих Црне Горе.

Имајући у виду да књижаре имају велики друштвени значај, као својеврсни центри збивања, те мјеста гдје можемо упознати заговорнике писане ријечи, Издавачка дјелатност наставља сарадњу са издавачком кућом Лагуна, па ће се и 2024. године реализовати традиционална манифестација чиме ће се ова Установа придружити великим европским градовима у реализацији манифестације: ,,Ноћ књиге“.

Наставићемо међубиблиотечку сарадњу са Националном библиотеком ,,Ђурђе Црнојевић“, са Универзитетском библиотеком, библиотеком Црногорске академије наука и умјетности, Библиотеком за слијепе Црне Горе и градским библиотекама. Спровешћемо бројне активности у правцу подизања нивоа информисаности и знања у друштву са циљем бољег разумијевања и ширења мисије писане ријечи кроз семинаре и обуке које организује Национална библиотека, али и други центри за проучавање библиотечке дјелатности.

У складу са општим одредбама, те промоцијама публикација, остварићемо учинковиту и континуирану сарадњу са значајним медијским кућама, писаним и електронским медијима - са РТНК, РТЦГ, Независним дневником и телевизијом „Вијести“, телевизијом ПРВА, дневним листовима „Дан“ и „Побједа“, али и интернет порталима „Вијести“, „Млади Никшића“, „РТНК“, „Оногошт.ме“, порталом Монтенегрина, те Culture Corner. Такође, кроз трибине, радионице и предавања посвећена медијској писмености и другим важним темама из ове области указаћемо на важност описмењавања и развијања критичког мишљења, уз посебан осврт на штетност појава као што су говор мржње, лажне вијести, етикетирање и слично.

Планирамо унаприједити рад на сајту Библиотеке, на званичној Фејсбук страници Библиотеке и нашем званичном YouTube каналу, који ће пружити корисне информације, објашњења и извјештаје. Такође, како бисмо унаприједили визуелни језик, у плану је осмишљавање концепцијског и креативног рјешења визуелног идентитета новог сајта Библиотеке.

Дакле, на веома квалитетан и садржајан начин реализоваће се бројне програмске активности намијењене дјеци и одраслима, домаћа и међународна сарадња и пројекти наше установе које реализујемо самостално, или у сарадњи са партнерима. Културно˗ образовна, информативна и издавачка дјелатност у свим аспектима ће створити амбијент за континуирани развој и промоцију одабраних наслова књижевности свих епоха и жанрова, публикација из теорије и историје књижевности и књижевне критике, те домена филозофије, социологије, лексикографије, историографије и слично, а такође ће инсистирати на културно-образовној мисији која има за циљ промоцију културних вриједности, очување и развијање културне баштине, међукултуралну сарадњу, читалачку, научну и функционалну писменост и подизање свијести о улози културе у друштву.

**ОДЈЕЉЕЊЕ ЗА ОДРАСЛЕ НАРОДНЕ БИБЛИОТЕКЕ „ЊЕГОШ“**

Одјељење за одрасле ЈУ Народна библиотеке ,,Његош” у 2024. години свој рад ће заснивати на пружању квалитетних библиотечких услуга у позајмном одјељењу и читаони и на спровођењу ефикасних програма информацијске писмености, што ће утицати на повећање броја корисника и на подизање нивоа знања и истраживачких способности. Основна етичка начела којима се воде библиотекари су обезбјеђивање једнакости приступа библиотечкој грађи свим корисницима, ефикасно пружање услуга и заштита интелектуалних слобода, а та начела воде формирању и промоцији друштва знања, које своје мишљење темељи на критичком сагледавању информација до којих се долази, као и на могућностима њихове провјерљивости у различитим изворима. Позајмно одјељење и читаона морају да задовоље информацијске и културне потребе корисника, али и њихове потребе за разонодом, стога се рад треба организовати тако да учење, читање, описмењавање, самообразовање, развој комуникацијских вјештина и др. буде у исто вријеме и корисно, и квалитетно, и забавно.

Библиотечка дјелатност у оквиру Одјељења за одрасле базирана је на ширењу образовне, стручне, критичке и научне мисли и свој програм у 2024. години темељи на:

• промоцији читања;

• промоцији образовања и самообразовања корисника;

• осигуравању широког избора грађе;

• чувању и богаћењу књижног фонда;

• чувању и богаћењу фонда старих књига;

• успостављању сарадње са факултетима и другим библиотекама;

• развијању вјештина коришћења штампане и електронске грађе;

• повећању броја чланова;

• групним посјетама позајмном одјељењу и читаони;

• стручном усавршавању библиотекара и књижничара;

• сарадњи са школама, факултетима и другим позајмним одјељењима;

• техничком побољшању услова рада;

• организацији различитих акција које имају за циљ промоцију читања, повећање броја чланова и ширење свијести о важности библиотечке дјелатности.

Одјељење за одрасле, као позајмно одјељење које директно комуницира са корисницима, нарочито је важно у успостављању и промовисању вриједности које се тичу читања и развијања критичког мишљења и зато ће све активности у 2024. години бити усмјерене на остваривање овог циља. Дјелатност овог одјељења ћемо, дакле, усмјерити на промоцију читања, писања и промишљања о прочитаном као вјештина које су неопходне у комуникацији, на афирмацију вриједности везаних за књигу, са чим у вези планирамо богат културно-образовни садржај у новопокренутом Клубу читалаца, чији чланови ће се окупљати једном мјесечно, са библиотекарима говорити на различите теме из књижевности и читати одломке из књижевних дјела. Наставићемо да и у 2024. години спроводимо кампању читања међу средњошколацима и студентима, јер се навика посјећивања локалне библиотеке стиче од ученичког доба, као и његовање и развијање вјештина неопходних за сналажење у свијету знања, затим вјештина које се тичу читања, писања, говорења, комуникације са другима, наступа, вјештина везаних за истраживање, али и оних вриједности као што су љубав према књизи, толеранција, култура дијалога и култура слушања. Са тим у вези ћемо у сарадњи са средњим школама, школским библиотекама, домовима ученика и студената и факултетима организовати бесплатна учлањења, обиљежавање значајних датума, групне посјете, тематске изложбе и презентације, у којима ће учешћа узети ученици и студенти, под менторством библиотекара и професора, што ће све скупа побољшати читалачке навике код младих и унаприједити њихову креативност и критичко мишљење.

Обнављање библиотечких фондова у складу са читалачким, образовним, научним и стручним потребама наших корисника је предуслов свих других активности, па ће се набавка библиотечке грађе вршити плански. То подразумијева наставак рада комисије која је састављена од библиотекара и стручних консултаната који ће правити спискове потребних књига, а у складу са детаљно извршеним истраживањем и планским документом Библиотеке. Набавка нових књига ће се вршити кроз куповину коју ћемо извршити захваљујући донацијама и кроз набавку путем поклона, коју обезбјеђујемо у сарадњи са страним амбасадама и црногорским институцијама, фондацијама, грађанима, НВО сектором, НВО ,,Друштво пријатеља Библиотеке ,,Његош” итд.

Одјељење за одрасле ће наставити сарадњу са шефовима студијских програма Филолошког и Филозофског факултета, као и са библиотекарима њихове библиотеке, али и са наставним особљем у средњим школама и школским библиотекама, како би се направио списак потребне стручне литературе која би била доступна ученицима, професорима, студентима основних и постдипломских студија, што ће повећати број корисника. У складу са свим тим, циљ рада у 2024. години је и повећање броја чланова, што ће бити довољан показатељ културно-образовног интереса који Библиотека заступа у Никшићу.

У читаони ћемо наставити да пружамо могућност коришћења стручне и научне литературе и литературе на страним језицима. Када је у питању читаоница за слабовиде, која постоји у склопу читаонице, њен рад ћемо наставити да унапређујемо сарадњом са Савезом слијепих Црне Горе и са Библиотеком за слијепе Црне Горе, гдје ћемо кроз заједнички организоване активности указивати на важност обезбјеђивања адекватних услова за учење лицима са оштећењем вида и радити на повећању броја публикација које су доступне у аудио форматима.

У 2024. наставићемо да радимо на обезбјеђивању средстава која ће побољшати услове рада и боравка у просторијама позајмног одјељења и читаоне, а такође ћемо у сарадњи са Националном библиотеком „Ђурђе Црнојевић” обезбиједити јачање кадровских и техничких капацитета у установи, са посебним акцентом на њихово прилагођавање новим и савременијим технологијама у раду, а посебно у раду са младима и са лицима са инвалидитетом, али и у раду са старијом популацијом. Поред већ устаљених активности као што су ,,Blind Date with a Book”, гостовања у радио емисији ,,Библиотека”, затим у телевизијској форми ,,Недјељна препорука” и других, наставићемо да реализујемо новопокренуте библиотечке акције којима смо допринијели у популаризацији књиге (,,Библиокрос”, ,,Клуб читалаца Библиотеке Његош”, Изложбе раритетних издања књига – старијих од сто година, ,,Квиз знања”), док су неке од иновативних активности чија реализација је предвиђена у 2024. години:

- Књижевни дијалози покретне библиотеке – долазак савремених пјесника и прозних стваралаца до осјетљивих категорија становништва који су у установама или удаљеним руралним подручјима;

- Креативни клуб никшићких средњошколаца (у сарадњи са средњим школама) у којем ће се једном мјесечно организовати радионице, округли столови или дебате на значајне друштвене теме и теме из области културе, образовања, као и поетско-музичке или филмске вечери чији су креатори средњошколци;

- Библиотека кроз вријеме – циклус предавања о историји библиотеке и њеној улози у друштву;

- Читалачки изазов - игра остављања читалачког задатка једног корисника сљедећем који дође;

- Популарна култура и психологија - интерактивне радионице које третирају опште психолошке теме и њихову примјену у популарној култури;

У коначном, констатује се да је план рада Одјељења за одрасле Библиотеке за 2024. годину, конципиран у складу са актуелним захтјевима, садржајан и прилагођен хетерогеној корисничкој популацији, те да ће, као такав, наићи на позитиван пријем код заинтересованих лица, а посебно код увијек захтјевне и захвалне никшиће читалачке публике.

**ОДЈЕЉЕЊЕ ЗА ДЈЕЦУ НАРОДНЕ БИБЛИОТЕКЕ ,,ЊЕГОШ“**

Планиране активности Дјечије библиотеке за 2024. годину биће усмјерене на што квалитетније остваривање културних и образовних потреба дјеце предшколског и основношколског узраста с територије општине Никшић. План ширења културе предвиђа учешће, сарадњу, комуникацију, усклађивање културних потреба дјетета са свим предшколским и основношколским установама и њиховим упосленим кадром задуженим за едукацију и васпитање.

У 2024. години наставићемо са реализацијом програмских концепата који се заснивају на едукативно-креативном садржају:

• Дружење с дјечијим писцем: у оквиру програмског репертоара Дјечија библиотека ће наставити да организује програм у којем ће гости бити пјесници или прозни ствараоци из Црне Горе и из региона, уз учешће ученика у програму кроз говорење стихова или одломака из дјела писца с којим се сретају;

• Промоција најновијих издања из области дјечије књижевности;

• Библиокрос: *Читалачка значка* ће се додјељивати најактивнијем читаоцу/читатељки у току 2024. године, уз посебно најављен систем такмичења, у којем могу учествовати сви чланови дјечије библиотеке који ће своје импресије о прочитаном дјелу износити у разговорима са библиотекаром, приљежно водећи свој дневник читања;

• Квиз ,,Пусти бригу, узми књигу” за основношколски узраст;

• Клуб малих-великих писаца – литерарне радионице које су намијењене ученицима никшићких основних школа. Клуб успјешно функционише као мјесто унутар којег уз адекватан методолошки приступ стручно особље библиотеке помаже, подстиче и упућује дјецу да стварају сопствена књижевна остварења изражена кроз краћа прозна, лирска и драмска дјела, која постају доступна јавности у форми дјечије књиге. Клуб малих-великих писаца је мјесто стварања креативних радова компонованих кроз прозни и поетски дискурс, мјесто сусрета са писцима и пјесницима, кутак у којем се на креативан начин промишља и припрема наступ у оквиру књижевних манифестација и омиљена активност дјеце у Библиотеци. Новину у раду Клуба малих-великих писаца представљају радионице посвећене читању и анализи едиција посвећених знаменитим сликарима, музичарима, вајарима и представницима других умјетности, чиме се шири знање наших полазника о значајним питањима из опште културе.

• Концепт тематски различитих циклуса радионица које имају за циљ развијање и његовање различитих вјештина и промоцију правих вриједности међу дјецом, а такође и имплементација нових циклуса који ће омогућити да се дјеца окупљају у креативном амбијенту Библиотеке у складу са својим интересовањима и могућностима:

- Читалачка бајка: радионице за малишане никшићких вртића и за ученике нижих разреда основних школа које ће се реализовати у сарадњи са библиотекарима и глумцима (циљ је развијање љубави према свијету књижевности и промишљању о прочитаном на основу издвајања порука и идеја кроз слушање интерпретативног читања у сценски припремљеном амбијенту);

- Радост читања: радионице су намијењене малишанима који имају тешкоће у савладавању тачног и течног читања и писања, како онима код којих је препозната дислексија, тако и свима онима који желе да унаприједе своје знање и вјештину читања, а у сарадњи са школама ћемо у оквиру ових радионица угостити и ученике ромске популације како бисмо им пружили помоћ у учењу. Општи циљ радионица је развијање љубави према читању и стицању знања кроз развијање вјештина течног и интерпретативног читања на примјерима умјетничких и неумјетничких текстова и вјештина које омогућавају разумијевање прочитаног.

- Књижевно одрастање – од дјечије књижевности до књижевности за младе: колажни програм у којем ће ученици основних школа на забаван и едукативан начин представити изабрана дјела која су намијењена дјеци различитих узраста (од најмлађег до тинејџерског).

- Поп култура, друштвене мреже и млади: циклус трибина ученика старијих разреда основних школа у којима ће се бавити темама значајним за одрастање, психолошко и социјално сазријевање, као и питањима која се тичу виртуелног свијета и комуникације у њему.

- Циклус радионица ромског језика и културе у сарадњи са институцијама које помажу развој културе мањинских народа;

- У сарадњи са школама и у складу са могућностима и интересовањима дјеце: радионице стрипа, медијске писмености, црногорске културне баштине, ликовне и музичке радионице, луткарске радионице, радионице карикатуре, радионице фотографије, радионице намијењене дјеци са инвалидитетом.

• У 2024. години је планирано активно учешће у пројектима Министарства културе и медија Црне Горе који су намијењени дјеци и младима (Култура младих), а такође и наставак сарадње са Министарством просвјете, науке и иновација Црне Горе, УНИЦЕФ-ом, Дневним центром и другим институцијама у циљу заједничког дјеловања у унапређењу положаја дјеце и младих са сметњама у развоју, а које подразумијева организацију едукативних и креативних садржаја у простору дјечије читаонице, осмишљених у сарадњи са стручним лицима и у складу са потребама и интересовањима дјеце.

• Развијање идеја мултикултуралности и вишејезичности међу дјецом омогућићемо кроз организацију радионица страних језика (енглеског, италијанског, шпанског, њемачког), чији полазници ће бити ученици никшићких основних школа, а водитељи студенти Филолошког факултета УЦГ. Идеја је да по унапријед припремљеном плану и детаљно разрађеним корацима полазнике упознамо са специфичностима других култура и са основама страних језика како бисмо на занимљив начин презентовали традицију друге земље и заинтересовали дјецу за даље изучавање језика, књижевности и културе и како бисмо им поручили да је знање страног језика прозор у свијет.

• У оквиру Плана рада за 2024. годину неизоставно је навести и планиране културно-образовне активности везане за обиљежавање значајних датума, као што су:

- 21. фебруар - Међународни дан матерњег језика;

- 20. март - Свјетски дан поезије;

- 2. април - Међународни дан дјечије књижевности;

- 23. април - Свјетски дан књиге и заштите ауторских права;

- 9. мај - Дан Европе;

- 26. септембар - Европски дан језика;

- 20. новембар - Међународни дан дјетета;

• Кампања читања остаје главна активност која је имплементирана у све наше активности, у сврху указивања на важност образовања и самообразовања, затим на важност читалачке, функционалне и медијске писмености, комуникационих вјештина, тимског рада, толеранције, поштовања различитости, поштовања и познавања како црногорске културне баштине, тако и других.

- Са тим у вези ћемо спроводити свакодневне библиотечке акције које промовишу читање и писање међу дјецом (бесплатна учлањења, даривања књига, групне посјете, презентације поводом обиљежавања важних датума). Библиотека ће и у 2024. години инсистирати на популаризацији књиге, на пружању информација и развоју знања, на његовању права загарантованих Конвенцијом о правима дјетета Уједињених народа: права да у потпуности развије своје потенцијале, права на слободан и бесплатан приступ информацијама, грађи и програмима, под једнаким условима за све и др. Настојаћемо да у Одјељењу за дјецу угостимо велики број дјеце, што у организованим групним посјетама из школа, што у унапријед најављеним активностима и пројектима чији ће они бити учесници, а све у циљу поруке која дјецу учи да је култура читања основа цивилизације и огледало оних људских вриједности које су садржане у појмовима знања и сазнања.

**ОДЈЕЉЕЊЕ ЗА ОБРАДУ БИБЛИОТЕЧКОГ МАТЕРИЈАЛА**

**НАРОДНЕ БИБЛИОТЕКЕ ,,ЊЕГОШ”**

Одјељење обраде и периодике ради обраду библиотечког материјала у систему COBISS3, што подразумијева изградњу система узајамне каталогизације са централним електронским каталогом и мрежом. Наш циљ је да корисник Библиотеке у потпуности буде онлajн информисан о постојећем стању у књижном фонду наше Библиотеке и задовољан нашом услугом, па ће то бити основни предуслов рада и у 2024. години. С обзиром на то да су библиотеке ризнице људског знања и да чувају све икад забиљежене мисли великана који су мијењали свијет, потребно је да се библиотека снабдије квалитетним каталозима и да своје фондове учини свима доступним.

Формална обрада, односно каталогизација, односи се на три врсте каталога у оквиру лисног каталога – ауторски, стручни, предметни – данас садржан у електронском каталогу. Сви програми, у којима се обавља електронска обрада, заснивају се на Unimarc формату. Ова, и њима слична питања, регулише Правилник о инвентарисању, обради, ревизији и отпису библиотечко-информационе грађе и извора, као и о вођењу евиденције о библиотечко-информационој грађи и изворима из 2013. године.

Одjељење за обраду библиотечког материјала у 2024. години ће:

• Наставити да поштује утврђен стандард недјељне електронске и физичке обраде свих монографских публикација које стижу путем куповине и поклона како би се одржао континуитет у обради библиотечког материјала;

Изградња фонда Народне библиотеке ,,Његош” у наредној години биће усклађена с библиотечком политиком и усмјерена на кориснике. У првом реду, фонд Библиотеке мора у цјелости задовољити потребе свих категорија корисника, због чега ће набавка библиотечке грађе за Библиотеку наставити да се врши плански и у складу са процијењеним потребама корисника од стране библиотекара из позајмних одјељења. Изградња фонда обухвата:

- потребе корисника (на основу спроведених истраживања),

- селекцију и/или одабир грађе,

- поступак набавке,

- прочишћавање фонда и процјену вриједности фонда.

Народна библиотека ,,Његош” у 2024. години у оквиру Одјељења за обраду библиотечког материјала ће наставити да:

• Поред књиге инвентара води и спискове поклоњених књига и спискове купљених књига како би се избјегло гомилање истих књига;

• Поред књиге инвентара води и спискове раритетних књига и обезбјеђује њихово адекватно чување и презентацију заинтересованим љубитељима старих издања књига;

• Унаприједи брзину уношења података у COBISS;

• Перманентно прати и организује стручно усавршавање библиотекара каталогизатора и књижничара у обради;

- Библиотечко особље треба континуирано да ради на усавршавању вјештина и компетенција кроз различите врсте формалних и неформалних едукација. Програм рада за идућу годину подразумијева да се они који имају лиценцу за рад у COBISS-у додатно усаврше. Такође, план подразумијева и полагање стручног библиотечког испита запослених који га раније нијесу положили, како би то био услов за даље усавршавање у библиотечкој дјелатности.

• Наставити рад на обезбјеђивању услова за адекватно чување Завичајног фонда, Легата и публицистике. Планиран је и завршетак рада на увођењу књижног фонда из Завичајне збирке у COBISS систем и формирање азбучног каталога. Каталог је потребан корисницима овог фонда да би се на што лакши начин користила књижевна грађа из овог фонда.

• У сарадњи са колегама из Одјељења за одрасле наставити сарадњу са руководиоцима Одсјека на Филолошком и Филозофском факултету у Никшићу и са њима направити списак стручне литературе која је потребна студентима и омогућити им квалитетније стручно усавршавање.

• Обилазити све локалне-школске библиотеке, пружати помоћ у сређивању књижног фонда.

• Наставити припрему могућих поклона другим библиотекама на основу извјештаја руководиоца о обради библиотечког материјала који је вишак;

• Послати извјештај Националној библиотеци ,,Ђурђe Црнојевић” са попуњеним матичним картонима локалних-школских библиотека.

**Финансијски план за 2024. годину**

ПРИХОДИ

|  |  |
| --- | --- |
| СТАВКА | ИЗНОС |
| Буџет Општине Никшић | 571.940,00 |
| Сопствени приходи  (чланарина) | 4.000,00 |
| Спонзори и донације | 6.000,00 |
| **Укупно:** | **581.940,00** |

РАСХОДИ

|  |  |
| --- | --- |
| СТАВКА | ИЗНОС |
| 1. Бруто зараде, допр.посл.и остала лична примања | **440.000.00** |
| 2. Комуналне услуге | 20.000,00 |
| 3. Програмске активности | 61.000,00 |
| 4. Надокнаде члановима Савјета | 5.200,00 |
| 5. Трансфери за зимницу и др. | 17.340,00 |
| 6. Обавезе из претходног периода | 38.400,00 |
| **Укупно:** | **581.940,00** |

Напомена: Буџетом Општине Никшић за 2024. годину планирано је 533.540,00 еура, зарада за децембар 2023. године у износу од 36.000,00 еура и комуналне услуге за децембар у износу од 2.400.00 еура планирани су на позицији 463 (отплата обавеза из претходног периода) код Секретаријата за финансије, развој и предузетништво, тако да укупни трансфер износи 571.940,00 еура.

**ЗАКЉУЧАК**

Библиотеке су чувари знања, тако да је њихова улога и у садашњости и у будућности неупитна, јер су оне храмови културе који похрањују све оно што је икад написано. Одавно библиотеке не нуде само књиге, него развијају бројне друге услуге и програме (како у својим просторијама тако и на веб-страницама) и доводе бројне и разноврсне госте, што утиче на развој културних, образовних, научних, стручних и информационих компетенција корисника. Дакле, осим пружања информације библиотеке имају задатак да пруже и угођај који се обезбјеђује у пријатном амбијенту у знаку књиге, имају задатак да културно и научно унапређују и чине човјека бићем које брине о свом образовању. Што је шире замишљена структура образовања, што су веће могућности појединца да постане дио те структуре и што су доступнији извори знања и информисања – то су библиотеке развијеније. Амерички теоретичар библиотекарства Џеси Шир доказао је да библиотеке видно напредују онда када одређено друштво достигне такав ниво зрелости да сматра неопходним чување, преношење и увећавање обима људског знања и умијећа, када диктира снажну научну и интелектуалну активност и када се ефикасна дисеминација информација и знања схвата као предуслов економског раста, националне моћи и статуса. Стога ћемо све активности у 2024. години усмјерити на подизање нивоа свијести о значају библиотечке дјелатности.

Библиотека ,,Његош“ има богат књижни фонд састављен од белетристике, стручне и научне литературе, страних књига, енциклопедија, рјечника, атласа, раритетних књига, књига у аудиоформату о којима свакодневно оставља податке у COBISS систему, и као таква је спремна да одговори на задатак пружања најквалитетније услуге љубитељима читања, док је организацијом квалитетног програмског садржаја спремна да људима омогући посјету богатим садржајима у виду књижевних вечери, промоција, презентација, трибина, радионица итд, а својом квалитетном издавачком дјелатношћу је на висини задатка када је у питању објављивање и уређивање публицистичког материјала.

Дакле, улога библиотеке је да повезује људе и забиљежено знање и стога ћемо наставити да у 2024. години унапређујемо библиотечку дјелатност, као и да окупљамо писце, пјеснике, умјетнике, уиверзитетске професоре, НВО сектор, младе, дјецу, представнике образовних институција и друге, и тако да промовишемо и анализирамо важне теме које се тичу културе, образовања и науке. Народна библиотека ,,Његош” ће своју визију везати за мотивацију и подупирање корисника у доприносу културном садржају, у научним истраживањима кроз иновативне услуге и квалитетно изграђене фондове, као и кроз кампању читања која ће бити основ сваког другог дјеловања.

С обзиром на то да су научни, образовни и културни напредак и добро уређене библиотеке у најчвршћој вези, сви планови у 2024. години, који се тичу организације рада у Одјељењу за одрасле, у Одјељењу за дјецу, у Одјељењу за обраду библиотечког материјала, у Културно-образовној, информативној и издавачкој дјелатности и у Служби за заједничке послове, усмјерени су на корисника и његово културно, интелектуално и умјетничко уздизање. Као такви, условљени су детаљном припремом оквирног плана који се налази у овом документу, што ће се вршити у складу са потребама и детаљима исхода који се желе постићи.

**ДИРЕКТОРИЦА БИБЛИОТЕКЕ ,,ЊЕГОШ”**

**Мр Бојана Обрадовић, с.р.**